**ORDIN**

**Nr. \_\_\_\_\_\_\_\_\_\_\_\_\_\_\_\_**

**pentru modificarea şi completarea reglementării tehnice**

**„Normativ privind securitatea la incendiu a construcţiilor, Partea a III-a - Instalaţii de detectare, semnalizare şi avertizare ", indicativ P 118/3-2015, aprobată prin Ordinul ministrului dezvoltării regionale şi administraţiei publice nr. 364/2015**

În conformitate cu prevederile art. 2 alin. (2) şi alin. (3) din Regulamentul privind activitatea de reglementare în construcții și categoriile de cheltuieli aferente aprobat prin Hotărârea Guvernului nr. 203/2003 pentru aprobarea Regulamentului privind activitatea de reglementare în construcții și categoriile de cheltuieli aferente, cu modificările şi completările ulterioare,

în temeiul prevederilor art. 10 din Legea nr. 10/1995 privind calitatea în construcţii, republicată, şi ale art. 5 pct. 31 şi art. 12 alin. (6) din Hotărârea Guvernului nr. 51/2018 privind organizarea şi funcţionarea Ministerului Dezvoltării Regionale şi Administraţiei Publice, cu modificările şi completările ulterioare,

**viceprim-ministru, ministrul dezvoltării regionale şi administraţiei publice emite prezentul ordin:**

Art. I. – Reglementarea tehnică „Normativ privind securitatea la incendiu a construcţiilor, Partea a III-a - Instalaţii de detectare, semnalizare şi avertizare", indicativ P 118/3-2015, aprobată prin Ordinul viceprim-ministrului, ministrul dezvoltării regionale şi administraţiei publice nr. 364/2015, publicat în Monitorul Oficial al României, Partea I nr. 243 şi 243 bis din 09 aprilie 2015, se modifică şi se completează, după cum urmează:

1. **Punctul 3.2.2 se modifică şi va avea următorul cuprins:**

“3.2.2. Documentaţia tehnico-economică stabileşte măsurile, tehnicile, procedeele şi organizarea instalaţiilor de detectare, semnalizare şi alarmare la incendiu.”

1. **Punctele 3.3.1 şi 3.3.2 se modifică şi vor avea următorul cuprins:**

„3.3.1. (1) Echiparea cu instalaţii de detectare, semnalizare şi alarmare la incendiu se asigură în mod obligatoriu la construcţii şi/sau spaţii (o încăpere sau mai multe încăperi inclusiv circulaţiile lor comune):

1. toate categoriile de construcţii/compartimente/spații, prevăzute, conform reglementărilor specifice, cu sisteme de evacuare a fumului sau sisteme de evacuare a fumului si gazelor fierbinți, cu instalaţii automate de stingere cu apă tip sprinklere, sprinklere deschise - drencere sau pulverizatoare, ceaţă de apă, ori cu substanţe speciale, în condiţiile în care acţionarea acestora se face prin astfel de instalaţii;
2. construcţii închise de importanţă excepţională - A şi deosebită - B, încadrate conform legislaţiei specifice;
3. clădiri înalte, cu excepţia clădirilor cu destinaţia de locuinţe, şi foarte înalte indiferent de destinaţie;
4. săli aglomerate şi spaţiile aferente acestora;
5. clădiri închise ori spaţii, civile, având destinaţie:

* administrativă cu aria desfăşurată mai mare de 600 m2;
* de cultură cu aria desfăşurată mai mare de 600 m2;
* de comerţ cu aria desfăşurată mai mare sau egală cu 600 m2;
* de sport în care se pot afla simultan mai mult de 200 persoane;
* de cult cu peste 300 de persoane;
* de învăţământ care adăpostesc peste 200 de persoane;
* de turism cu cel puţin 25 camere sau 50 de locuri de cazare;
* de cazare a elevilor, studenţilor, sportivilor având mai mult de 100 locuri de cazare;
* de sănătate cu paturi staţionare/pentru supravegherea, îngrijirea ori cazarea/adăpostirea bătrânilor, persoanelor cu dezabilități sau lipsite de adăpost, cu aria desfăşurată mai mare de 150 m2;
* învațămant/educație anteprescolar(ă)(0-3 ani/creșe, centre de zi) și/sau de învățământ preșcolar(3-6 ani/gradinițe, centre de zi)/pentru supravegherea, îngrijirea ori cazarea/adăpostirea copiilor antepreșcolari și preşcolari, cu aria desfăşurată mai mare de 150 m2;

1. clădiri ori spaţii, civile subterane, cu excepţia locuinţelor, cu aria desfăşurată mai mare de 300 m2;
2. parcaje subterane potrivit reglementărilor specifice;
3. parcaje supraterane închise cu mai mult de 50 autoturisme;
4. clădiri ori spaţii civile, cu excepţia locuinţelor, cu peste 300 de persoane sau cu aria desfăşurată mai mare de 1.000 m2 ;
5. clădiri închise ori spaţii, de producţie şi/sau depozitare având risc mare sau foarte mare de incendiu şi aria desfăşurată mai mare de 600 m2;
6. depozite închise cu stive având înălţimea mai mare de 4 m.

(2) Pentru clădirile ori spaţiile enumerate la alin. (1) trebuie supravegheate suplimentar următoarele zone:

* puțurile lifturilor și spațiile destinate transportului şi transmisiei;
* canalele şi puţurile de cabluri;
* instalaţiile de climatizare, de aerisire şi de ventilaţie, precum şi canalele de admisie şi evacuare a aerului;
* canalele şi puţurile pentru materiale şi deşeuri, precum şi incintele de colectare ale acestora;
* spaţiile de depozitare a materialelor combustibile altele decât cele de la alin.(1);
* spaţiile delimitate de tavane/plafoane false ori suspendate şi de pardoseli tehnice/supraînălțate;
* compartimente ale încăperilor în care sunt amenajate spaţii pentru depozitare pe verticală la care marginea superioară se află la o distanţă mai mică de 0.5 m de tavan sau de alte elemente aflate la partea superioară a încăperii.

(3) Fac excepţie de la prevederile alin. (1) spaţiile de depozitare pentru cereale în vrac.

(4) La clădirile ori spaţiile de turism, cu mai puţin de 25 camere sau 50 locuri de cazare, precum şi în fiecare locuinţă dispusă la mansardele amenajate sau realizate la clădiri de locuit colective cu mai mult de patru niveluri supraterane se prevăd detectoare de fum autonome, standard de referință SR EN 14604-2006/AC:2009. Detectoarele autonome de fum se prevăd şi în fiecare locuinţă dispusă în subsolul sau demisolul clădirilor de locuit colective.

3.3.2. (1) Gradul de acoperire cu instalaţii de detectare, semnalizare şi alarmare la incendiu pentru construcţiile şi spaţiile prevăzute la 3.3.1, trebuie să fie cel de **acoperire totală cu detectoare de incendiu şi declanşatoare manuale,** fiind supravegheate toate spaţiile din clădire, cu excepţia celor menţionate la punctul 3.3.3.

(2) Pentru celelalte construcţii şi spaţii care nu sunt indicate la 3.3.1, gradul de acoperire cu instalaţii de detectare, semnalizare şi alarmare la incendiu poate fi şi/sau:

* **acoperire parţială**: este supravegheat, la fel ca şi în cazul acoperirii totale, numai spaţiul vulnerabil la incendiu;
* **acoperire locală**: este supravegheat un echipament sau o zonă locală care nu trebuie izolată de restul clădirii, ea oferind un nivel mai ridicat de protecţie decât cel al clădirii.

(3) Gradul de **acoperire parţială şi locală** cu instalaţii de detectare, semnalizare şi alarmare la incendiu se stabileşte de către proiectant.”

1. **La punctul 3.3.6, litera c) se modifică şi va avea următorul cuprins:**

„c) ECS trebuie să dispună de afişaj de semnalizare sinoptic, iar cele cu afişaj alfanumeric cu posibilitatea afişării mesajelor şi în limba română. Memoria de evenimente va putea fi descărcată sau citită pe afişajul local.”

1. **Punctul 3.3.13 se modifică şi va avea următorul cuprins:**

„3.3.13 La o cale de transmisie se pot conecta dispozitive amplasate pe o suprafață desfășurată a construcției de maximum 6000 mp.”

1. **Punctul 3.3.19 se modifică şi va avea următorul cuprins:**

”3.3.19 La clădirile de locuit foarte înalte, trebuie să se prevadă instalaţii de detectare, semnalizare şi avertizare incendiu obligatoriu pentru spaţiile comune precum: circulaţiile (orizontale sau verticale) funcţionale şi de evacuare a utilizatorilor în caz de incendiu (holuri, coridoare, vestibuluri, case de scări/scări de evacuare închise, degajamente protejate, tuneluri de evacuare, etc.), depozite, centrală termică de bloc, etc.”

1. **Tabelul 3.4 - Distanţa maximă orizontală (DH) de la un punct al tavanului la cel mai apropiat detector de fum punctual (SR EN 54-7) și Tabelul 3.5 – Distanța maximă orizontală (DH) de la un punct al tavanului la cel mai apropiat detector de temperatură (SR EM 54-5) - se modifică şi vor avea următorul cuprins:**

Tabelul 3.4 – Distanţa maximă orizontală (DH) de la un punct al tavanului la cel mai apropiat detector de fum punctual (SR EN 54-7)

|  |  |  |
| --- | --- | --- |
| Suprafaţa maximă supravegheată de detector, Amax (m2) | DH (m) | |
| α(\*) ≤ 20º | α(\*) > 20º |
| ≤10 | 2,3 | 2,9 |
| 10<Amax≤20 | 3,3 | 4,1 |
| 20<Amax≤30 | 4,1 | 5,0 |
| 30<Amax≤40 | 4,7 | 5,8 |
| 40<Amax≤50 | 5,2 | 6,5 |
| 50<Amax≤60 | 5,7 | 7,1 |
| 60<Amax≤70 | 6,2 | 7,7 |
| 70<Amax≤80 | 6,6 | 8,2 |
| 80<Amax≤90 | 7,0 | 8,7 |
| 90<Amax≤100 | 7,4 | 9,2 |
| 100<Amax≤110 | 7,7 | 9,6 |

(\*)α - este unghiul de înclinare faţă de orizontală a tavanului sau acoperişului.

Pentru înclinări diferite se va considera cea mai mică înclinare.”

Tabelul 3.5 – Distanţa maximă orizontală (DH) de la un punct al tavanului la cel mai apropiat detector de temperatură (SR EN 54-5)

|  |  |  |
| --- | --- | --- |
| Suprafaţa maximă supravegheată de detector, Amax (m2) | DH (m) | |
| α(\*) ≤ 20º | α(\*) > 20º |
| ≤10 | 2,5 | 3,3 |
| 10<Amax≤12 | 2,7 | 3,6 |
| 12<Amax≤14 | 3,0 | 3,9 |
| 14<Amax≤16 | 3,2 | 4,1 |
| 16<Amax≤18 | 3,4 | 4,4 |
| 18<Amax≤20 | 3,5 | 4,6 |
| 20<Amax≤22 | 3,7 | 4,8 |
| 22<Amax≤24 | 3,9 | 5,1 |
| 24<Amax≤26 | 4,0 | 5,3 |
| 26<Amax≤28 | 4,2 | 5,5 |
| 28<Amax≤30 | 4,4 | 5,7 |
| 30<Amax≤32 | 4,7 | 5,9 |
| 32<Amax≤34 | - | 6,0 |
| 34<Amax≤36 | - | 6,2 |
| 36<Amax≤38 | - | 6,4 |
| 38<Amax≤40 | - | 6,6 |

1. **La punctul 3.7.13, alineatul (2) se modifică şi va avea următorul cuprins:**

”(2) Distanţa maximă de parcurs din orice punct al clădirii până la cel mai apropiat declanşator de alarmă nu va depăşi 20 m în cazul clădirilor înalte sau cu aglomerări de persoane, respectiv 15 m la clădirile foarte înalte ori cu persoane care nu se pot evacua singure.”

1. **La punctul 3.8.2.5, alineatul (1) se modifică şi va avea următorul cuprins:**

”(1) Sunetul alarmei de incendiu va avea un nivel cu cel puţin 5 dB deasupra oricărui alt sunet care ar putea să dureze pe o perioadă mai mare de 30 de secunde, dar nu mai mic de 65 dB. Dacă alarma are scopul de a trezi persoane din somn, atunci nivelul minim trebuie să fie de 75 dB.”

1. **Punctul 3.8.4.1 se modifică şi va avea următorul cuprins:**

”3.8.4.1 În zone în care nivelul zgomotului ambiental depăşeşte 90 dB, în zone în care este necesară o protecţie la zgomot şi în zonele în care se pot afla persoane cu dezabilităţi auditive, precum şi în alte situaţii stabilite de proiectanţii sistemului de securitate se prevăd numai dispozitivele de alarmare vizuale.”

1. **Punctul 3.9.1.7 se modifică şi va avea următorul cuprins:**

„La intrările destinate accesului forțelor de intervenție trebuie amplasat un dispozitiv de alarmare optică.”

1. **Punctul 3.9.2.4 se modifică şi va avea următorul cuprins:**

„Dacă este necesară montarea ECS în spaţii care nu îndeplinesc condiţiile de la 3.9.2.1 şi 3.9.2.2, atunci amplasarea echipamentelor de control şi semnalizare aferente IDSAI se realizează în încăperi special destinate separate prin elemente de construcţii incombustibile clasa de reacţie la foc A1 ori A2-s1d0, cu rezistenţa la foc minimum REI60 pentru planşee şi minimum EI60 pentru pereţi. Golurile de acces în aceste încăperi vor fi protejate cu uşi rezistente la foc EI230-C. Aceste încăperi, se prevăd cu minimum o priză de 16A/230V pentru lămpi şi unelte (scule, accesorii) portabile, alimentată din circuitele sistemelor cu rol de securitate la incendiu.”

1. **Pct. 3.9.2.5 se abrogă.**
2. **Pct. 3.9.2.6 se abrogă.**
3. **Punctele 3.9.2.7 şi 3.9.2.8 se modifică şi vor avea următorul cuprins:**

„3.9.2.7 În încăperile în care sunt amplasate ECS se va instala un post telefonic dedicat, conectat la sistemul de telefonie interioară a obiectivului ori la alte mijloace care asigură transmisia la distanţă.

3.9.2.8 Pentru localizarea rapidă, uşoară şi fără ambiguiditate a alarmei şi pentru a lega indicaţia centralei de poziţia oricărui detector sau declanşator manual trebuie furnizate cel puţin: zona alarmată sau elementul din zonă care a declanşat alarma, un text care să furnizeze informaţii de localizare a alarmei, diagrame de conectare, avertizări optice pentru indicarea la distanţă a stării elementului de detectare sau declanşatorului manual.(vezi 3.9.2.2a).”

1. **Partea introductivă a punctului 5.2.5 se modifică şi va avea următorul cuprins:**

”5.2.5 Pentru protecţia mecanică, protecţia la foc şi reducerea efectelor perturbaţiilor electromagnetice din cauza apropierii de circuitele electrice de joasă tensiune, circuitele IDSAI se separă prin:”

1. **La alineatul (2) al punctului 5.3.5, litera c) se modifică şi va avea următorul cuprins:**

”c) conectarea dintre ECS şi panourile repetoare pentru semnalizare şi/sau de comandă;”

1. **Punctul 5.3.6 se modifică şi va avea următorul cuprins:**

”5.3.6 În clădirile înalte, foarte înalte şi spitale sistemele de cabluri între ECS şi dispozitivele de alarmare trebuie să reziste la foc cel puţin 90 minute pentru a asigura continuitatea în funcţionare şi/sau transmisia semnalului.”

1. **Punctul 5.8.1 se modifică şi va avea următorul cuprins:**

„5.8.1 În cazul în care se foloseşte un sistem adresabil de detectare, trebuie să se identifice cu precizie detectorul automat sau manual care a declanşat alarma de incendiu. Identificarea detectorului se va face la ECS prin intermediul afişajului.”

**Art. II. -** În tot cuprinsul reglementării tehnice sintagma “instalaţii de detectare, semnalizare şi avertizare” se înlocuieşte cu sintagma “instalaţii de detectare, semnalizare şi alarmare”.

**Art. III. –** Contractele pentru serviciile de proiectare încheiate până la data intrării în vigoare a prezentului ordin se finalizează cu respectarea reglementărilor tehnice în vigoare la data semnării acestora.

**Art. IV. –** Prezentul ordin se publică în Monitorul Oficial al României, Partea I.

**VICEPRIM-MINISTRU**

**MINISTRUL DEZVOLTĂRII REGIONALE, ADMINISTRAŢIEI PUBLICE**

**ŞI FONDURILOR EUROPENE**

**PAUL STĂNESCU**